བླ་མ།

བླ་མ་ཞེས་པ་ནི་བོད་ཀྱི་ནང་པ་སངས་རྒྱས་པའི་ཆོས་ལུགས་ནང་གི་གལ་ཆེའི་ཐ་སྙད་ཅིག་ཡིན་ཏེ། སློབ་མ་རྣམས་ལ་ཆོས་ཀྱི་ལམ་སྟོན་མཁན་དང་། རྒྱུད་སྨིན་པར་བྱེད་མཁན་གྱི་དགེ་བའི་བཤེས་གཉེན་ལ་ཟེར།
མཚན་ཉིད།
ཐེག་པ་ཆེན་པོའི་དོན་སྟོང་པ་ཉིད་དང་སྙིང་རྗེ་དབྱེར་མེད་ཀྱི་ཚུལ་ལ་མཁས་ཤིང་། བྱང་ཆུབ་སེམས་དཔའི་སྡོམ་པ་ལ་གནས་པའི་གང་ཟག་ལ་ཟེར། "ཐེག་ཆེན་གྱི་དོན་སྟོང་ཉིད་སྙིང་རྗེ་དབྱེར་མེད་དང་ཤུགས་ཀྱིས་བསྟན་པ་ཚིག་འབྲུ་གསུང་རབ་ཡན་ལག་བཅུ་གཉིས་སམ་ཤིན་ཏུ་རྒྱས་པའི་སྡེ་སྣོད་ལ་མཁས་ཤིང་བྱང་སྡོམ་སྲོག་ཕྱིར་ཡང་མི་གཏོང་བའི་བརྟུལ་ཞུགས་བརྟན་པོ་གྲུབ་པའོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་ ༤༠༤ཞེས་གསུངས་པ། 
སྒྲ་བཤད།
བླ་ན་མེད་པའི་དོན་ཏེ། ཡོན་ཏན་གྱིས་གཞན་ལས་ལྷག་པའི་གང་ཟག་ལ་འཇུག "བླ་མ་ནི་ཆོས་ཀྱི་ལམ་སྟོན་པར་བྱེད་ཅིང་མི་དགེ་བའི་ཕྱོགས་ལས་ལོག་པར་བྱེད་པའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་ ༡༦༥ཞེས་གསུངས་པ་ལྟར་རོ། །

 བླ་མ་བསྟེན་ཚུལ། 
བླ་མ་བསྟེན་པའི་ཕན་ཡོན།
དགེ་བའི་བཤེས་གཉེན་ལ་བརྟེན་ནས་དྲན་པ་དང་ཤེས་བཞིན་སྐྱེ་བར་གསུངས་ཏེ། "བླ་མ་དང་ནི་འགྲོགས་པ་ལས་མཁན་པོས་ གསུངས་པའི་གདམས་པ་དང་རྗེས་སུ་བསྟན་པ་དང་ངོ་ཚ་ཤེས་པ་དང༌། གཞན་གྱིས་སྨད་དོགས་པའི་འཇིགས་པས་སྐལ་བ་དང་ལྡན་པའི་གང་ཟག་བསླབ་པ་ལ་གུས་པར་བྱེད་པ་ལ་དགེ་བའི་དམིགས་རྣམ་མ་བརྗེད་པའི་དྲན་པ་བདེ་བླག་ཉིད་དུ་སྐྱེ་བས་ཐོས་བསམ་སྒོམ་གསུམ་གང་བྱེད་ཀྱང་དྲན་པ་སྐྱོང་བ་ལ་མཁས་པར་བྱའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༩༢-༩༣ཞེས་དང་། བླ་མ་ལ་བརྟེན་པས་ཡོན་ཏན་ཐམས་ཅད་འབྱུང་བར་གསུངས་ཏེ། "ཡོན་ཏན་ཐམས་ཅད་དགེ་བའི་བཤེས་གཉེན་ལ་རག་ལས་ལ།"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་ ༤༠༤ ཞེས་གསུངས་པ་ལྟར། 
བླ་མ་བསྟེན་སྟངས།
སྡོང་པོ་བཀོད་པའི་མདོ་ལས་གསུངས་པ་ལྟར། སློབ་མས་རང་ལ་ནད་པའི་འདུ་ཤེས་དང་། བླ་མ་ལ་སྨན་པའི་འདུ་ཤེས། ཆོས་ལ་སྨན་གྱི་འདུ་ཤེས། ཉམས་ལེན་ལ་ནད་འཚོ་བའི་འདུ་ཤེས་བསྐྱེད་དགོས། "རིགས་ཀྱི་བུ་ཁྱོད་ཀྱིས་བདག་ལ་ནི་ནད་པའི་འདུ་ཤེས་བསྐྱེད་པར་བྱའོ། དགེ་བའི་བཤེས་གཉེན་ལ་ནི་སྨན་པའི་འདུ་ཤེས་དང་། རྗེས་སུ་བསྟན་པ་ནི་སྨན་གྱི་འདུ་ཤེས་དང་། ནན་ཏན་ཉམས་སུ་བླང་བ་ནི་ནད་འཚོ་བའི་འདུ་ཤེས་བསྐྱེད་པར་བྱའོ།"ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༨༦ཞེས་གསུངས་པ་ལྟར། 
གཞན་ཡང་བླ་མ་བསྟེན་ཚུལ་དགུ་གསུངས་ཏེ། "ཁུར་ཐམས་ཅད་ཁུར་བས་ཡོངས་སུ་མི་སྐྱོ་བ་ས་ལྟ་བུའི་སེམས་དང་། བསམ་པ་མི་ཕྱེད་པའི་ཕྱིར་རྡོ་རྗེ། སྡུག་བསྔལ་ཐམས་ཅད་ཀྱིས་མི་བསྐུལ་བའི་ཕྱིར་ཁོར་ཡུག །ལས་ཐམས་ཅད་ཉམས་སུ་བླང་བ་ལ་མི་སྨོད་པས་བྲན། ང་རྒྱལ་དང་ཆེ་བའི་ང་རྒྱལ་སྤོང་བས་ཕྱག་དར་བ། ཁུར་ལྕི་བ་བཀུར་བས་ཐེག་པ། མི་ཁྲོ་བས་ཁྱི། འགྲོ་ཞིང་འོང་བ་ལ་མི་སྐྱོ་བས་གྲུ། དགེ་བའི་བཤེས་གཉེན་གྱི་ངོར་བལྟ་བས་བུ་མཛངས་པ་ལྟ་བུའི་སེམས་ཀྱིས་དགེ་བའི་བཤེས་གཉེན་ལ་བསྙེན་བཀུར་བྱའོ། །"ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༨༦ཞེས་གསུངས་ཡོད།
བླ་མ་མི་སྤང་བ།
"ཐེག་པ་ཆེན་པོའི་དགེ་བའི་བཤེས་གཉེན་ནི་ཐེག་ཆེན་གྱི་དོན་མཐའ་དག་ལ་མཁས་པ་དང་། བྱང་ཆུབ་སེམས་དཔའི་བརྟུལ་ཞུགས་མཆོག་སྡོམ་པ་ལ་གནས་པ་ནི་སྲོག་གི་ཕྱིར་ཡང་མི་བཏང་ངོ་། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༡༡༣བླ་མ་མཚན་ཉིད་དང་ལྡན་པ་ཞིག་བསྟེན་ན་སྲོག་གི་ཕྱིར་ཡང་མི་གཏོང་བར་གསུངས། 
 བླ་མ་ལ་གནོད་པ་བྱས་པའི་ཉེས་དམིགས། 
ཕན་འདོགས་པའི་ཞིང་ཡིན་པས་དེ་ལ་གནོད་པ་བྱས་ན་སྡུག་བསྔལ་གྱི་རྣམ་སྨིན་རྒྱ་ཆེ་བར་འབྱུང་། "ཕ་ལ་སོགས་པ་ནི་ཕན་བཏགས་པའི་ཞིང་ཡིན་ཏེ།"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་ ༡༥༢-༡༥༣ ཞེས་གསུངས་པ་ལྟར་བླ་མ་ལ་གནོད་པ་བྱས་པ་བཤགས་དགོས་པའི་སྡིག་པ་ཆེན་པོར་གསུངས།
 བསྡུས་དོན། 
ཐེག་པ་ཆེན་པོའི་ཆོས་ལ་མཁས་ཤིང་བྱང་ཆུབ་སེམས་དཔའི་སྡོམ་པ་ལ་གནས་པའི་དགེ་བའི་བཤེས་གཉེན་ལ་ཟེར། བླ་མ་བསྟེན་པ་ལས་དྲན་པ་ཤེས་བཞིན་སོགས་ཡོན་ཏན་ཐམས་ཅད་འབྱུང་བས་སྲོག་གི་ཕྱིར་ཡང་མི་གཏོང་བར་གུས་པས་བསྟེན་དགོས། བླ་མ་ལ་གནོད་པ་བྱས་ན་སྡུག་བསྔལ་ཆེན་པོའི་རྒྱུར་འགྱུར་བས་དེ་ལྟར་བྱས་པ་བཤགས་དགོས་སོ། །
 ལུང་ཁུངས།